***Jason og det gylne skinn*** (originaltittel: *Jason and the Argonauts*) er en britisk-amerikansk eventyr- og fantasyfilm fra 1963 regissert av Don Chaffey. Filmen handler om sagnhelten Jason, som reiser til verdens ende på jakt etter Det gylne skinn, hvis magiske kraft kan hjelpe ham med å gjenerobre sin fars kongerike. Hovedrollen spilles av Todd Armstrong, mens sentrale biroller spilles av Nancy Kovack, Honor Blackman og Gary Raymond. Filmen huskes best for Ray Harryhausens stop-motion-effekter og regnes både for Harryhausens beste film og en av de beste som er basert på gresk mytologi.

Filmen er basert på legenden om *Det gylne skinn*, som omtales i Apollonios Rhodios' dikt *Argonautika*, skrevet i det 3. århundre f.Kr.

Handling
--------

Scenen med Hydra
Honor Blackman i rollen som Hera
Handlingen følger sagnhelten Jasons reise til verdens ende på jakt etter Det gylne skinn, hvis magiske kraft kan hjelpe ham med å gjenerobre sin fars kongerike fra tronraneren Pelias, som stjal det fram ham for 20 år siden.

Med om bord på skipet Argo har han argonautene, som blant annet består av skipsbyggeren Argos, den luskede Acastus, den kloke Hylas og den sterke Herkules. I tillegg til dette har han en statue av gudinnen Hera, som kan gi ham opp til fem gode råd på reisen.

Underveis forelsker Jason seg i Medeia, og havner i store vanskeligheter slik som da han må kjempe mot de to flyvende harpyer, den kjempemessige bronsemannen Talos, de Knusende Klipper, havguden Triton, den syvhodede Hydra og sverdbevæpnede skjeletter. Jason, som har bygget Heras hode på båtmasten for å være nær henne, bruker raskt opp de fem gangene hun kan få dem ut av knipen, og da må de også klare seg selv.

Fra Olympen følges Jasons bedrifter med spenning av de greske guder, deriblant Zeus, Hera og Hermes.

Om filmen
---------

### Popularitet og økonomi

*Jason og det gylne skinn* ble ikke en like stor publikumssuksess slik som Harryhausens tre tidligere filmprosjekter, men den er utvilsom den som huskes best i ettertid.

Produksjonskostnadene var på $3 millioner.

### Anmelderne

Den ble meget godt mottatt av filmanmelderne, noe som gjenspeiles i at den har fått hele 93 % på Rotten Tomatoes. Den amerikanske filmkritikeren Leonard Maltin har gitt den tre av fire stjerner.

*Dagsavisen* gav den terningkast fem, *VG* fire og *Aftenposten* tre. CINERAMA gav den terningkast fem i 2001 og skrev: Aktørene i filmen briljerer ikke med skuespill av topp klasse, men bidrar likevel til å beholde filmens eventyrpreg på en tillitvekkende og til dels humoristisk møte. Om humoren er tilsiktet eller ikke, vites ikke. Todd Armstrong som Jason, og Honor Blackman som guden Hera, er av de som medvirker til å gi filmen status som en klassisk eventyr- og fantasiberetning.

### Annet

Den gikk på norske kinoer under tittelen «Den store eventyrer», mens NRK sendte den i 1982 under tittelen «Jason og det gylne skinn».

Den ble innspilt i Italia.

I rollene
---------

* Todd Armstrong – Jason
* Nancy Kovack – Medeia
* Gary Raymond – Acastus
* Laurence Naismith – Argos
* Niall MacGinnis – Zevs
* Honor Blackman – Hera
* Michael Gwynn – Hermes
* John Cairney – Hylas
* Nigel Green – Hercules
* Douglas Wilmer – Pelias
* Jack Gwillim – Kong Aietes
* Patrick Troughton – Phineas
* Andrew Faulds – Phalerus

Referanser
----------

1. ↑  «Film Review: Jason And The Argonauts (1963)». *HNN | Horrornews.net* **(engelsk)**. 15. juli 2018. Besøkt 15. januar 2020.
2. ↑  Harryhausen, Ray (20. desember 2003). «Ray Harryhausen on making Jason and the Argonauts». *The Guardian* **(engelsk)**. ISSN 0261-3077. Besøkt 15. januar 2020.
3. ↑  «Jason and the Argonauts (C. Fresh)». Rotten Tomatoes. Besøkt 15. januar 2020.
4. ↑  Maltin, Leonard (2. september 2014). *Leonard Maltin's 2015 Movie Guide* **(engelsk)**. Penguin. ISBN 9780698183612.
5. ↑  «Jason og det gylne skinn». *www.filmfront.no*. Besøkt 8. oktober 2017.
6. ↑  «Filmguiden CINERAMA.no - DVD: Jason og argonautene (1963) - anmeldelse». *cinerama.no*. 24. juli 2001. Arkivert fra originalen 8. oktober 2017. Besøkt 15. januar 2020.
7. ↑  VG - Rampelys (15.02.1982, s.45)
8. ↑  «AFI|Catalog». *catalog.afi.com*. Besøkt 15. januar 2020.

Eksterne lenker
---------------

* (en) *Jason og det gylne skinn* på Internet Movie Database Rediger på Wikidata

* (no) *Jason og det gylne skinn* på NRK TV Rediger på Wikidata

* (sv) *Jason og det gylne skinn* i Svensk Filmdatabas Rediger på Wikidata

* (da) *Jason og det gylne skinn* i Danmark Nationale Filminstitut Rediger på Wikidata

* (en) *Jason og det gylne skinn* på AllMovie Rediger på Wikidata

* (fr) *Jason og det gylne skinn* på Allociné Rediger på Wikidata

* (nl) *Jason og det gylne skinn* på MovieMeter Rediger på Wikidata

* (en) *Jason og det gylne skinn* på Turner Classic Movies Rediger på Wikidata

* (en) *Jason og det gylne skinn* på American Film Institute Rediger på Wikidata

* (en) *Jason og det gylne skinn* på Rotten Tomatoes Rediger på Wikidata


|  |  |
| --- | --- |
| Oppslagsverk/autoritetsdata | Encyclopædia Britannica
 |